10. การควบคุมภายใน

จากการประชุมคณะกรรมบริษัท ครั้งที่ 1 ประจำปี 2550 ซึ่งคณะกรรมการตรวจสอบทั้ง 3
ท่านได้เข้าร่วมประชุมด้วย คณะกรรมการบริษัทและคณะกรรมการตรวจสอบมีความเห็นพ้องกันว่า
บริษัทมีระบบการควบคุมภายในที่เพียงพอและเหมาะสม โดยสรุปได้ดังนี้

องค์กรและสภาพแวดล้อม

บริษัทได้จัดโครงสร้างองค์กรตามความเหมาะสมและสอดคล้องกับสภาพธุรกิจและการปฏิบัติงานที่มีประสิทธิภาพ
มีการจัดทำระเบียบวิธีปฏิบัติงานเป็นลายลักษณ์อักษรและปรับปรุงแก้ไขให้เหมาะสมกับธุรกิจของบริษัท
มีการตรวจสอบและติดตามการปฏิบัติงานจริงในธุรกรรมด้านบัญชีและการเงิน
ด้านเทคโนโลยีสารสนเทศด้านการบริหารงาน การปฏิบัติงานด้านการขาย การจัดซื้อและพัสดุ
การผลิต มีการกำหนดนโยบาย เป้าหมายและแผนการปฏิบัติงาน โดยคำนึงถึงความเป็นธรรมต่อคู่ค้า
ลูกค้า สังคมและสิ่งแวดล้อม ซึ่งคณะกรรมการบริษัทได้ควบคุมดูแลให้มีการปฏิบัติตามนโยบาย
โดยให้มีการกำหนดเป้าหมายการดำเนินธุรกิจที่ชัดเจน
สามารถวัดผลได้เพื่อให้บรรลุวัตถุประสงค์ที่กำหนดไว้
และเพื่อผลประโยชน์ระยะยาวของบริษัทและผู้มีส่วนได้เสียทุกกลุ่ม

การบริหารความเสี่ยง

บริษัทได้ทำการประเมินความเสี่ยงทั้งในระดับระดับองค์กร
และระดับกิจกรรมหรือกระบวนการทำงาน
ซึ่งกำกับดูแลโดยผู้บริหารและผู้ที่ปฏิบัติหน้าที่ในกิจกรรมหรือกระบวนการทำงานนั้น ๆ
พร้อมทั้งร่วมกันวางแผนกำหนดมาตรการควบคุมความเสี่ยงที่อาจยังคงมีอยู่

การควบคุมการปฏิบัติงานของฝ่ายบริหารและระดับปฏิบัติการ

บริษัทได้กำหนดขอบเขตอำนาจหน้าที่
และวงเงินอนุมัติของฝ่ายบริหารแต่ละระดับอย่างชัดเจนเป็นลายลักษณ์อักษร และ
ติดตามดูแลการบริหารงานของบริษัทย่อยและบริษัทร่วมอย่างสม่ำเสมอ

สำหรับการปฏิบัติงานของระดับปฏิบัติการ
บริษัทได้มอบหมายให้บริษัทที่ปรึกษาดำเนินงานในฐานะผู้ตรวจสอบภายในเข้าทำการตรวจสอบการปฏิบัติงานในกระบวนการต่างๆ
ตามแผนการตรวจสอบประจำปีที่ได้รับความเห็นชอบจากคณะกรรมการตรวจสอบแล้ว
ซึ่งพบว่าไม่มีการดำเนินการที่ส่อไปในทางทุจริต หรือ
ก่อให้เกิดข้อผิดพลาดที่จะส่งผลเสียหายอย่างร้ายแรง
และไม่พบว่ามีการนำทรัพย์สินของบริษัทไปใช้โดยมิชอบแต่อย่างใด
ในส่วนของการปฏิบัติตามกฎระเบียบหรือคู่มือการทำงานนั้น
อาจมีบางหน่วยงานที่ปฏิบัติยังไม่ครบถ้วน/ถูกต้อง ตามคู่มือการทำงาน
หรือมีโอกาสที่ควรปรับปรุงงานเพื่อเพิ่มประสิทธิภาพนั้น หากผู้ตรวจสอบภายในตรวจพบกรณีต่างๆ
ดังกล่าว ก็ได้ให้ข้อเสนอแนะแก่ผู้บริหารที่รับผิดชอบกระบวนการนั้นๆ ให้ปรับปรุงให้รัดกุม
ถูกต้องและมีประสิทธิภาพยิ่งขึ้น

ระบบสารสนเทศและการสื่อสารข้อมูล

บริษัทจัดให้มีข้อมูลที่สำคัญต่างๆ สำหรับคณะกรรมการบริษัทฯ
และฝ่ายบริหารเพื่อใช้ประกอบการตัดสินใจอย่างเพียงพอ
มีการบันทึกและสรุปความเห็นของที่ประชุมไว้ในรายงานการประชุมทุกครั้ง
มีการจัดระบบสารสนเทศเพื่อการสื่อสารกับพนักงานทุกระดับภายในองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ตามที่กฎหมายกำหนด และมีการประชุมระหว่าง
คณะกรรมการตรวจสอบกับผู้สอบบัญชีรับอนุญาต
เพื่อทบทวนนโยบายบัญชีตามหลักการบัญชีที่รับรองทั่วไปให้เหมาะสมกับธุรกิจ
รวมทั้งพิจารณาสาระสำคัญต่างๆ ตามรายงานของผู้สอบบัญชีรับอนุญาต ในปีที่ผ่านมา บริษัทฯ
ได้ทบทวนแผนการพัฒนาระบบสารสนเทศและระบบการสื่อสารข้อมูลภายในของบริษัทเพื่อให้
การติดตามดูแลการดำเนินงานของบริษัทเป็นไปอย่างถูกต้อง รวดเร็วและมีประสิทธิภาพ

ระบบการติดตาม

บริษัทมีการประชุมคณะกรรมการบริษัทวาระปกติปีละ 4 ครั้ง
และมีวาระพิเศษเพิ่มเติมตามความจำเป็นและเหมาะสม
และมีการประชุมคณะกรรมการบริหารอย่างสม่ำเสมอทุกเดือน
เพื่อพิจารณาและติดตามผลการดำเนินงานของฝ่ายบริหารว่าเป็นไปตามเป้าหมายหรือไม่
ในการประชุมคณะกรรมการบริษัท และการประชุมคณะกรรมการบริหาร
หากผลการดำเนินงานแตกต่างจากเป้าหมาย จะมีมติให้ฝ่ายที่เกี่ยวข้องรับไปดำเนินการแก้ไข

นอกจากนี้ บริษัทได้จัดให้มีการติดตาม และตรวจสอบการปฏิบัติงานตามกฎระเบียบของบริษัท
และตามระบบการควบคุมภายในที่ดี โดยคณะกรรมการตรวจสอบซึ่งมีการประชุมวาระปกติปีละ 4
ครั้ง และคณะกรรมการตรวจสอบจะรายงานผลการตรวจสอบต่อคณะกรรมการบริษัททุกไตรมาส

สำหรับในช่วงปี 2549 ผู้ตรวจสอบภายในพบว่าไม่มีการดำเนินการที่ส่อไปในทางทุจริต หรือ
ก่อให้เกิดข้อผิดพลาดที่จะส่งผลเสียหายอย่างร้ายแรง
และไม่พบว่ามีการนำทรัพย์สินของบริษัทไปใช้โดยมิชอบแต่อย่างใด
ซึ่งหากผู้ตรวจสอบภายในตรวจพบว่าเกิดเหตูการณ์ดังกล่าวขึ้น
จะต้องรายงานให้คณะกรรมการตรวจสอบรับทราบทันที
เพื่อให้คณะกรรมการตรวจสอบรายงานเหตุการณ์ดังกล่าวต่อคณะกรรมการบริษัทเพื่อดำเนินการแก้ไขต่อไป

ผู้สอบบัญชีของบริษัทฯ คือ นางณัฐสรัคร์ สโรชนันท์จีน ผู้สอบบัญชีรับอนุญาตเลขที่ 4563
จากสำนักงาน เอ.เอ็ม.ที. แอสโซซีเอท จำกัด
ซึ่งเป็นผู้ตรวจสอบงบการเงินรวมและงบการเงินเฉพาะบริษัท สำหรับปีสิ้นสุด วันที่ 31 ธันวาคม
2549 ได้สอบทานระบบการควบคุมภายในด้านบัญชีของบริษัท เพื่อกำหนดการตรวจสอบ
และขอบเขตการปฏิบัติงานสำหรับรอบระยะเวลาดังกล่าวแล้ว
และไม่พบข้อบกพร่องที่เป็นสาระสำคัญเพื่อเสนอแนะให้บริษัทปรับปรุงการควบคุมภายในแต่อย่างใด